Koordinatės: 54°52′27″š. pl. 24°01′22″r. ilg.﻿ / ﻿54.87427°š. pl. 24.02287°r. ilg.﻿ / 54.87427; 24.02287

Taikos kalno ąžuolas|  
Taikos kalno ąžuolas – priekyje Kauno marios |
| Vieta | Kaunas, Pažaislio šilas |
| Rūšis | ąžuolas |
| Aukštis | 21 m |
| Amžius | ~ 600 m. |
| Apimtis (1,3 m aukštyje) | 5,15 m |

**Taikos kalno ąžuolas** – valstybės saugomas gamtos paveldo objektas Kauno Pažaislio šile. Tai storiausias ąžuolas Kauno marių regioniniame parke. Ąžuolas rymo šile prie pat dviračių tako, vingiuojančio tarp Kauno marių pakrantės ir Pažaislio vienuolyno pietinės pusės. Taikos kalno ąžuolu pavadintą beveik panašaus amžiaus ir formų medį pradėta globoti 2001 m. kai jis „užėmė" netoliese augusio senojo gamtos paminklo **Pažaislio ąžuolo** vietą. Taikos kalno ąžuolas – šiuo metu seniausias ir storiausias Kaune. Kauno miesto gamtos paminklu tituluojamas nuo 2001 m. spalio 25 d.

Istorija
--------

Senasis Pažaislio ąžuolas augo šiaurinėje vienuolyno pusėje, atviroje laukymėje. Jo duomenys buvo:

* apimtis – 6,7 m,
* aukštis – 23 m,
* amžius – apie 800 metų.

Neatlaikęs vėtrų ir padegėjų, medis džiuvo, buvo akivaizdžiai pažeistas puvinio. 2001 m. rinkosi įvairios komisijos, svarstydamos ką daryti su nykstančiu ąžuolu – nukirsti, paliekant kelmą ar bandyti išsaugoti, pritaikant šiuolaikines gamtosaugines technologijas valant nuo puvėsių. „Žaliesiems" užprotestavus, šimtamečiui ąžuolui buvo suteikta teisė oriai numirti pačiam. Greta ąžuolo 2001 m. buvo atidengta skulptoriaus Juozo Šlivinsko meninė kompozicija „Metraštis". Ant akmenų paguldytoje masyvioje metalo plokštėje išraižytas Pažaislio ąžuolo skerspjūvis, o ant jo, lyg ant kamieno rievių sužymėtos svarbiausias Lietuvos istorijos datos.

Po 2007 m. įvykusio lemtingo vandalų padegimo senasis medis visai sunyko: prarado išvaizdą, tapo nesaugiu lankytojams. Nupjovus stipriai pažeistą medį, jo vietoje pasodintas jaunas medelis, o laukymės pakraštyje užveista simbolinė ąžuoliukų giraitė.

Duomenys
--------

Taikos kalno ąžuolas mažai nusileidžia savo pirmtakui:

* apimtis –5,15 m.
* aukštis – 21 m.
* amžius – apie 600 m.

Ąžuolas reikalauja pastovaus dėmesio, nes kamienas iš vidaus stipriai paveiktas puvinio. Būklė stabilizuota medį valant ir dezinfekuojant, uždengiant atsivėrusias angas, nupjaustant nudžiuvusias šakas.

Galerija
--------

* Senojo ąžuolo vieta su paminkline plokšte, 2011 m.Senojo ąžuolo vieta su paminkline plokšte, 2011 m.
* Senojo ąžuolo vieta su paminkline plokšte, 2019 m.Senojo ąžuolo vieta su paminkline plokšte, 2019 m.
* Taikos kalno ąžuolasTaikos kalno ąžuolas
* Ąžuolo kamienasĄžuolo kamienas
* Ąžuolo „žaizda"Ąžuolo „žaizda"

Šaltiniai
---------

1. ↑  Taikos kalno ąžuolas užima senojo vietą
2. ↑  Kauno marių regioninio parko Gamtos paveldo objektų sąrašo papildymas naujomis vertybėmis

Nuorodos
--------

|  |  |
| --- | --- |
|  | **Vikiteka: Taikos kalno ąžuolas** – vaizdinė ir garsinė medžiaga  |

* Saugomų teritorijų valstybės kadastras
* *Pažaislio ąžuolo pamaina*, 2002 m. straipsnis
* Pažaislis. Gamtos paminklai. Paminklinės plokštės „Metraštis" atidengimas

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RKauno miesto saugomos teritorijos |
| --- |
|  |
| Regioniniai parkai | 
Kauno marių regioninis parkas |
|  |
| Valstybiniai draustiniai | 
Jiesios kraštovaizdžio • Kauno teriologinis • Nevėžio kraštovaizdžio draustinis |
|  |
| Savivaldybės draustiniai | 
Kauno ornitologinis • Kauno teriologiniai • Nemuno ir Nevėžio santakos kraštovaizdžio • Veršvos kraštovaizdžio |
|  |
| Gamtos paminklai | 
Lampėdžių liepa Gražuolė |
|  |
| Valstybiniai gamtos paveldo objektai | 
Rokų atodanga • Santakos gluosnis • Senoji Kauno obelis • Vytauto parko liepa |
|  |
| Savivaldybės gamtos paveldo objektai | 
Ąžuolo ir pušies draugystė • Pušys Sesės • Taikos kalno ąžuolas |

 |